b'\n_START_ARTICLE_\nVeliko Tinje\n_START_SECTION_\nOpis\n_START_PARAGRAPH_\nVeliko Tinje je gru\xc4\x8dasta vas na jugovzhodnih obronkih Pohorja, na nadmorski vi\xc5\xa1ini okoli 667 m, na tako imenovanem Bistri\xc5\xa1kem Pohorju. Od Slovenske Bistrice je oddaljena okoli 8,5 km. Nad vasjo se vzpenja Tinjski kogel, tudi Rozmanov vrh, z nadmorsko vi\xc5\xa1ino 721 m. V kraju se \xc5\xa1e vedno ukvarjajo s kmetijstvom in gozdarstvom, precej pa jih hodi na delo v dolino, predvsem v Slovensko Bistrico in Maribor. V preteklosti, ko industrija v dolini \xc5\xa1e ni bila tako razvita, so se kmetje ukvarjali tudi s kova\xc5\xa1tvom, pridelavo in su\xc5\xa1enjem ter obdelavo lanu. V kmetijstvu prevladuje pridelava krompirja, sadjarstvo (jabolka in hru\xc5\xa1ke) s predelavo sadja, na prisojnih legah tudi vinogradni\xc5\xa1tvo, donosni so smrekovi in borovi gozdovi, nabiranje gozdnih sade\xc5\xbeev._NEWLINE_Kraj ima 149 prebivalcev. Pouk se je v kraju odvijal od leta 1838 do 1875 v kaplaniji, do leta 1882 v cerkveni hi\xc5\xa1i, od leta 1883 dalje pa v novo zgrajeni \xc5\xa1oli, ki je bila leta 1963 dozidana. Konec osemdesetih let 20. stoletja je bila zgrajena nova \xc5\xa1ola s knji\xc5\xbenico in vrtcem._NEWLINE_V ve\xc4\x8d namenskem Domu krajanov in gasilcev se krajani udejstvujejo v \xc5\xa1tevilnih dru\xc5\xa1tvih, med njimi Prostovoljno gasilsko dru\xc5\xa1tvo, Turisti\xc4\x8d no dru\xc5\xa1tvo, \xc5\xa0portno dru\xc5\xa1tvo, itd. Obnavljajo in vzdr\xc5\xbeujejo ve\xc4\x8d spomenikov in vrednot kulturne in naravne dedi\xc5\xa1\xc4\x8d ine.\n_START_SECTION_\nZgodovina\n_START_PARAGRAPH_\nV latenski dobi je bila v bli\xc5\xbeini kraja ve\xc4\x8dja keltska naselbina. Ohranjeni so vodni jarki in nasipi \xc5\xa1tirih gradi\xc5\xa1\xc4\x8d - tinov - ki se sedaj imenujejo po lastnikih bli\xc5\xbenjih kmetij: Babi\xc4\x8devo, Repnikovo, Kotnikovo in An\xc4\x8dnikovo gradi\xc5\xa1\xc4\x8de. Prvi deve le\xc5\xbeita v gozdu nad vasjo, tretje pod Turi\xc5\xa1ko vasjo in An\xc4\x8dnikovo, tudi najbolje ohranjeno in raziskano, pri Juri\xc5\xa1ni vasi._NEWLINE_Na opu\xc5\xa1\xc4\x8denem \xc5\xa1olskem poslopju je spominska plo\xc5\xa1\xc4\x8de s 19 imeni doma\xc4\x8dinov, ki so umrli v drugi svetovni vojni._NEWLINE_V Tinju sta bila rojena Janko \xc4\x8car (1932), pesnik in kritik in Jo\xc5\xbee Toma\xc5\xbei\xc4\x8d (1906-1970), mladinski pripovednik in gledali\xc5\xa1ki organizator in ljudska pesnica in zbiralka Jelka Verdeljak. V kraju je med letoma 1883 in 1925 kot u\xc4\x8ditelj deloval Ivan Toma\xc5\xbei\xc4\x8d, ki je kraju skrbel tudi za kulturno in gospodarsko \xc5\xbeivljenje ter bil dopisnik razli\xc4\x8dnih \xc4\x8dastnikov, v katerih se je podpisoval Tinjski.\n_START_SECTION_\nKrajevna skupnost Tinje\n_START_PARAGRAPH_\nH krajevni skupnosti Tinje spadajo \xc5\xa1e naselja Rep (44 preb.), Urh (69 preb.), Juri\xc5\xa1na vas (66 preb.), Turi\xc5\xa1ka vas (74 preb.), Malo Tinje (72 preb.), Tinjska Gora (238 preb.) in Fo\xc5\xa1t (79 preb.) in zaselka Planina in Radkovec. Sede\xc5\xbe krajevne skupnosti je v Velikem Tinju. Celotno obmo\xc4\x8dje ima okoli 1000 prebivalcev.'